Фернанд Ишкиу
Ела, сестрице, ела днес ти с мен…

Превод от португалски: Симеон Хаджикосев, 1984

chitanka.info

Ела, сестрице, ела днес ти с мен

край езерото, където видях пременен

на лов за птици моя приятел.

Ела, сестрице, на отдих за час

край езерото, където съгледах аз

на лов за птици моя приятел.

Край езерото видях го така:

понесъл лък в свойта силна ръка

на лов за птици моя приятел.

Край езерото съгледах го там

в птиците с лък как прицелва се сам,

на лов за птици моя приятел.

Убива той птици в леса полудив,

но към певците е все милостив,

на лов за птици моя приятел.

Убива той птици, тъй както преди,

ала певците нарочно щади,

на лов за птици моя приятел.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.